บัณฑิตห่วงดอกพุ่ง-ค่าบาทฟุบ-ฟองสบู่แตก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — รองผู้ว่าธปท. ลั่นพร้อมรับมือเศรษฐกิจแปรปรวนปี 2553 
บัณฑิต นิจถาวร รองผู้ว่าการด้านเสถียรภาพทางการเงิน ธนาคารแห่งประเทศไทย (ธปท.) เปิดเผยว่า การกำกับนโยบายการเงินปี 2553 ต้องเผชิญความท้าทายถึง 3 ด้านด้วยกัน ได้แก่ การปรับทิศทางอัตราดอกเบี้ย แรงกดดันค่าเงินบาท และความเสี่ยงซึ่งเป็นผลข้างเคียงจากการฟื้นตัวของเศรษฐกิจ
โดยทิศทางดอกเบี้ยจากระดับต่ำ 1.25% จะไปสู่ระดับปกติมากขึ้น เพราะตัวเลขเศรษฐกิจมีแนวโน้มที่ดี นโยบายการเงินจึงต้องปรับทิศทาง สำคัญคือจังหวะต้องเหมาะสม ทำให้เวลานี้ธปท.ต้องลงพื้นที่เพื่อหาข้อมูลระดับจุลภาคเพื่อให้เข้าใจทุกหย่อมหญ้า เพราะเศรษฐกิจมหภาคและจุลภาคจะได้เดินไปด้วยกัน
สำหรับความเป็นห่วงว่าธนาคารพาณิชย์จะไม่ตอบสนองต่อนโยบายการเงินนั้น รองผู้ว่าการธปท. บอกว่า ธปท.ก็ไม่ต้องการเห็นการปรับทิศดอกเบี้ยของธนาคารพาณิชย์เป็นคนละทิศกับดอกเบี้ยนโยบาย เพราะเศรษฐกิจเป็นตัวกำหนดว่าดอกเบี้ยต้องขึ้น แต่เข้าใจว่าการปรับดอกเบี้ยเงินกู้และเงินฝากของธนาคารนั้นขึ้นอยู่กับสภาพคล่อง ขณะที่ส่วนต่างดอกเบี้ยนั้นขึ้นอยู่กับการแข่งขัน แต่เชื่อว่าเมื่อมีผู้เล่นรายใหม่จะช่วยให้ส่วนต่างดอกเบี้ยลดลงได้ 
เมื่อย้อนไปเมื่อปี 25472550 ดอกเบี้ยเป็นช่วงขาขึ้น ก่อนจะเป็นขาลงในปี 2551 เพื่อประคองเศรษฐกิจให้เดินต่อไปได้ หนนี้ดอกเบี้ยกลับเป็นขาขึ้นอีกครั้ง ธปท.มั่นใจว่าตลาดและภาคธุรกิจรับรู้และเตรียมตัวรับมือ
ขณะที่ค่าเงินบาทถือเป็นความท้าทายถัดมา เพราะเศรษฐกิจภูมิภาคเอเชียมีศักยภาพที่จะเติบโตดีกว่าประเทศพัฒนาแล้ว คนจึงต้องการหาผลประโยชน์จากการลงทุน หากมีเงินทุนไหลเข้ามากๆ ทำให้แรงกดดันต่ออัตราแลกเปลี่ยนมีมากขึ้น ค่าเงินบาทจะแข็งค่าขึ้น และเงินลงทุนไหลเข้ามาจะกลายเป็นสภาพคล่องในภาคการเงินช่วยกระตุ้นให้ปล่อยสินเชื่อมากขึ้นด้วย แต่ถ้าเงินทุนไหลเข้าในระดับที่ทำให้ผันผวน ธปท.จะดูแลให้ผันผวนในระดับที่ไม่เป็นอุปสรรคของภาคเอกชน 
บัณฑิต ระบุว่า มาตรการผ่อนคลายเกณฑ์การนำเงินไปลงทุนต่างประเทศจะถือว่าเพียงพอ กรณีปริมาณเงินไหลเข้าไม่แตกต่างจากช่วงที่ผ่านมา แต่ธปท.จะเฝ้าจับตาทั้งในตลาดหุ้น ตลาดตราสารหนี้ และอสังหาริมทรัพย์ เพราะจากในอดีตเงินทุนไหลเข้ามักมาลงทุนในสามตลาดนี้ 
“ขอเวลา 3 สัปดาห์ติดตามผลของมาตรการผ่อนคลายเกณฑ์การนำเงินไหลออกไปต่างประเทศ จะดูว่ามีคนมาทำธุรกรรมมากน้อยขนาดไหน เพราะธุรกรรมที่ทำได้ทันทีคือการยกเลิกการทำสัญญาป้องกันความเสี่ยง การขยายเงินลงทุนจาก 3 หมื่นเป็น 5 หมื่นล้านเหรียญสหรัฐ และการซื้ออสังหาริมทรัพย์ แต่เบื้องต้นตลาดตอบรับดี ตลาดไม่ช็อก เพราะได้สื่อความออกไปตั้งแต่เที่ยงวันพฤหัสบดี ข่าวกระจายแพร่ไปสิงคโปร์ ลอนดอน นิวยอร์ก วันถัดมาตลาดทั่วโลกรับรู้ และรอรายละเอียดอีกครั้งในวันจันทร์ถัดมา” บัณฑิต ระบุ
ทั้งนี้ รองผู้ว่าการธปท. ไม่คิดว่ามาตรการนี้จะสร้างแรงกดดันให้สภาพคล่องไปต่างประเทศแล้วทำให้ดอกเบี้ยขยับเร็วขึ้น เพราะมาตรการนี้เพียงแต่เพิ่มเพดานการลงทุน แต่ผู้ลงทุนจะลงทุนเพิ่มได้อีกมากน้อยขนาดไหน 
ความท้าทายสุดท้าย คือความเสี่ยงที่จะตามมาจากการฟื้นตัวทางเศรษฐกิจ โดยเฉพาะความเสี่ยงในบางอุตสาหกรรมที่เติบโตเร็ว สุ่มเสี่ยงต่อการเข้าสู่ภาวะฟองสบู่ได้ เช่น อสังหาริมทรัพย์ การที่ธปท.รายงานสถานการณ์ความเข้าใกล้ภาวะฟองสบู่มากน้อยเพียงใดในทุก 2 เดือน เป็นประโยชน์กับภาคเอกชน ผู้พัฒนาโครงการต้องการสัญญาณเตือน วิธีจับตาต้องดูตั้งแต่เริ่มต้นที่ราคาซื้อขายสูงขึ้นและเคลื่อนไหวอย่างไร ดูจุดประสงค์ในการขาย มีการเติบโตของยอดขายเพียงใดถึงได้คิดลงทุนโครงการใหม่